На путу ка Београду, његова бригада је 19. септембра 1944. године учествовала у ослобођењу Аранђеловца. У току ових борби Душанов Трећи батаљон је имао задатак да из правца Орашца приђе Аранђеловцу и нападне га с источне стране. И у овој борби, Душан се показао као вешт борац у уличним борбама и истакао се у заузимању хотела „Шумадија”, где је било упориште четника. Након овога, крећу се ка Београду и сусрећу са Црвеном армијом, што је изазвало велико одушевљење бораца. Дана 14. октобра 1944. избили су у Београд, преко Малог Мокрог Луга. Тада почињу борбе за ослобођење Београда. Душанова Пета крајишка дивизија нападала је правцем кроз Александрову улицу, водећи тешке борбе за сваку улицу. Веће борбе вођене су код Цветкове механе, Вуковог споменика, испод Ташмајдана, у улици Жоржа Клеменсоа и др. Његов батаљон је учествовао у заузимању зграде Радио Београда и потом Електричне централе, који су у садејству са Црвеном армијом, заузели након тешких борби с Немцима.